 Suuraddan waa suuradda u dheer Quraanka, waxayna kulmisatay waxyaalo badan oo ah: xukumo, qisooyin, iyo wanaagyo badan, waxayna ku billaabatay xaqnimada Quraanka iyo siduu hanuun ugu yahay kuwa xumaanta ka dhawrsada, ee rumeeya xaq ayna arkayn sida Eebbeheen, malaaigta, Qiyaamada, Jannada iyo Naarta iyo wax kastoo xaq ah, Eebbena ka yaaba hadday cid la joogaan iyo haddii kaleba, salaaddana ooga, zakada iyo sadaqadana bixiya, Quraanka iyo Kutubtii horana rumeeya, kuwaasina waa kuwa hanuunay ee liibaanay. 